מרדכי וילנסקי

מרדכי לֵיב וילנסקי (כ"ב בסיוון ה'תרע"ד, 16 ביוני 1914 – י"א באדר ה'תשנ"ט, 27 בפברואר 1999) היה היסטוריון וחוקר של ההיסטוריה היהודית ושל הספרות העברית בעת החדשה. פרסם מחקרים חשובים על תולדות החסידות והמתנגדים.

 קורות חייו 
וילנסקי נולד בקוברין שבבלארוס (אז בתחום האימפריה הרוסית). אביו, אורי שרגא פייבל בן יוסף זאב היה בעל חנות שנוהלה בפועל על ידי אשתו, שבע יוטא. אח בכור לארבעה אחים הוא גדל במשפחה יהודית מסורתית וקיבל חינוך תורני, ובגיל צעיר נמשך לתנועת חיבת ציון. התחנך בבתי הספר של רשת "תרבות" בעירו ובבריסק. היה בקיא בשפות רבות, וידע לדבר היטב תשע לשונות. בשנת 1932 עלה לארץ ישראל ולמד ספרות עברית והיסטוריה יהודית באוניברסיטה העברית בירושלים.

למד שנתיים באוניברסיטת קיימברידג' ובשנת 1941 השלים את עבודת הדוקטור באוניברסיטה העברית בירושלים בהנחיית יצחק בער בנושא: "הפולמוס מסביב לשיבת היהודים לאנגליה במאה ה-17", שפורסמה בשנת 1944 כספרו הראשון.

בין השנים 1941–1946 שימש מורה להיסטוריה בבתי ספר תיכוניים ברחובות ובתל אביב.

בשנת 1946 נישא לשרה אורה הלר בתו של הרב אברהם זיידה הלר. כמה חודשים לאחר נישואיו נעצר בידי השלטון המנדט הבריטי בחשד שסייע לאצ"ל. אשתו פנתה לשלטונות הבריטיים בבקשה לשחררו, והם הסכימו לכך בתנאי שיעזוב את הארץ.

בשנת 1947 הוזמן לכהן כמרצה להיסטוריה יהודית במכללה היהודית בבוסטון , שם התמנה בהמשך לפרופסור. ההוראה במוסד התנהלה כולה בעברית, ולדבריו, תלמידי המכללה – יוצאי בתי ספר עבריים – היו מסוגלים לקרוא ולכתוב בלשון עשירה ובהירה.

בשנת 1957 חזר לישראל והתגורר בשכונת רחביה. ולאחר כמה שנים חזר לבוסטון עד שנת 1970 שחזר לישראל ולימד בבאוניברסיטה העברית בירושלים והתגורר בבית וגן.

כעשרים שנה חי בבוסטון, ושם הפך לדמות מרכזית בהסתדרות העברית באמריקה. שימש כאחד מראשי הסניף שלה בניו אינגלנד, והיה פעיל גם ב־The Jewish Advocate  – השבועון היהודי המקומי, שבו ערך את המדור העברי הנקרא "התור העברי" יחד עם פרופ' יעקב מיקלישנסקי.

 פועלו המחקרי 
וילנסקי חיבר מספר מחקרים חשובים, ובראשם ספרו המקיף "חסידים ומתנגדים" שראה אור ב־1970 ויצא במהדורה מתוקנת ב-1990. כן פרסם ספרים על תולדות היישוב החסידי בטבריה, ועסק בחקר הדמויות המרכזיות של תנועות החסידות וההשכלה, וכן פרסם מאמרים בהדואר, תרביץ, ספונות, בצרון ועוד.

 פעילות ציבורית 
וילנסקי ייסד מועדון עברי בבוסטון שהתכנס אחת לחודש להרצאות בשפה העברית, והקדיש מאמצים רבים להפצת התרבות והלשון העברית בארצות הברית. היה חבר כבוד של המכון האוקראיני באוניברסיטת הרווארד, ונבחר לאקדמיה האמריקנית למדעי היהדות.

 חזרתו לארצות הברית ופטירתו 
בשנותיו האחרונות היה חולה, והתגורר בבית בנו, אורי, עד לפטירתו בשנת 1999. הוא הובא לקבורה בירושלים בחלקת מורי האוניברסיטה ובוגריה.

 הנצחה 
לזכרו פורסם קובץ מחקרים בשם במעגלי חסידים בהוצאת מוסד ביאליק, המרכז לחקר תולדות היהודים בפולין ומורשתם, המכון לחקר התפוצות והמרכז לחקר תולדות יהודי פולין ותרבותם האוניברסיטה העברית בירושלים.

 משפחתו 
בנו אורי יוסף וילנסקי, הוא פרופסור למדעי המחשב באוניברסיטת נורתווסטרן, שיקגו, ארצות הברית

 ספריו 
 שיבת היהודים לאנגליה במאה השבע־עשרה, ירושלים: ראובן מס, תש״ד
 תולדות יצחק: שירי יצחק לוצאטו (עם ד’ אקרט), תל אביב: מחברות לספרות, תש״ד, 1944
 חסידים ומתנגדים לתולדות הפולמוס שביניהם בשנים תקל"ב-תקע"ה, ירושלים, מוסד ביאליק, 1970 (מהדורה שנייה מורחבת 1990)
 היישוב החסידי בטבריה עד פטירתו של ר׳ אברהם מקאליסק – תק״ע, ירושלים: מוסד ביאליק, תשמ״ח

 ספרי יובל וזיכרון 
 במעגלי חסידים: קובץ מחקרים לזכרו של פרופסר מרדכי וילנסקי – עורכים: עמנואל אטקס, דוד אסף, ישראל ברטל, אלחנן ריינר; מוסד ביאליק, תש"ס 1999

 לקריאה נוספת 
 גצל קרסל, לקסיקון הספרות העברית בדורות האחרונים, כרך א, עמ' 653
 הסטרמן, קורדליה, "מרדכי וילנסקי: רשימת פרסומים", בתוך: במעגלי חסידים, עמ' יג–טו
 משה בר-אשר, "פרופ' מרדכי וילנסקי ז"ל", שם, עמ' יא–יב

 קישורים חיצוניים 





 הערות שוליים 

קטגוריה:היסטוריונים ישראלים
קטגוריה:חוקרי חסידות
קטגוריה:בוגרי תרבות (רשת חינוך)
קטגוריה:אנשי העלייה החמישית
קטגוריה:סגל האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:יהודים בלארוסים
קטגוריה:מהגרים מישראל לארצות הברית
קטגוריה:חוקרי יהדות מזרח אירופה
קטגוריה:יהודים הקבורים בהר המנוחות
קטגוריה:ישראלים שנולדו ב-1914
קטגוריה:ישראלים שנפטרו ב-1999